Ramaphosa spyt oor Khosa se dood | Netwerk24
Deur News24 05 Junie 2020 22:24
Pres. Cyril Ramaphosa het Vrydagaand sy spyt uitgespreek oor mense wat tydens die staat van inperking aan die hand van die veiligheidsmagte dood is op 'n aanlyn inligtingsessie as deel van die ANC se veldtog teen rassisme.
Die veldtog spruit uit die wêreldwye protesoptrede teen die moorde op swart mans in die VSA ná die dood van George Floyd in Minneapolis.
Ramaphosa het onder andere na die dood van Collins Khosa op 10 April in Alexandra, Johannesburg, verwys.
Die Khosa-familie het verlede maand in hofstukke gesê dat soldate en metropolisiebeamptes glo sy hande agter sy rug vasgehou het terwyl hy gewurg en geslaan is. Hulle het ook aangevoer dat hy teen 'n muur vasgedruk is en met 'n geweerkolf geslaan is.
Die ondersoek na sy dood is nog nie afgehandel nie.
Ramaphosa het Vrydag 'n beroep op die weermag en die polisie gedoen om die aantygings te ondersoek.
Volgens hom sal die regering moeite doen om te verseker dat diegene wat vir sulke dade verantwoordelik is in die hof verskyn.
Hy is veral teleurgesteld nadat hy die owerhede gevra het om Suid-Afrikaners "nie as die vyand te behandel nie" toe hulle ontplooi is om die regulasies van die staat van inperking af te dwing, het hy gesê.
Meer oor: Collins Khosa | Cyril Ramaphosa | Sterftes | Covid-19 | Polisie | Sanw | Staat Van Inperking